
Nr. 469

AVIZ

asupra propunerii legislative privind compensaţiile acordate cetăţenilor români persecutaţi din motive politice de regimurile de dictatură din perioada 6 septembrie 1940 - 22 decembrie 1989 pentru bunurile avariate, distruse, confiscate sau naţionalizate
Cu adresa nr. 286 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind compensaţiile acordate cetăţenilor români persecutaţi din motive politice de regimurile de dictatură din perioada 6 septembrie 1940 - 22 decembrie 1989 pentru bunurile avariate, distruse, confiscate sau naţionalizate. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Iniţiativa legislativă are ca obiect de reglementare, potrivit titlului, compensaţiile pentru bunurile imobile şi mobile avariate, distruse, confiscate sau naţionalizate în perioada 6 martie 1945 – 22 decembrie 1989.

Se constată uşor o neconcordanţă între titlu şi conţinutul art. 1 ale acestei iniţiative legislative în ceea ce priveşte persoanele care pot beneficia de compensaţiile propuse. Astfel, în timp ce în titlu se face referire la cetăţenii români persecutaţi de regimurile politice instaurate în perioada 6 septembrie 1940 – 22 decembrie 1989, în  art. 1 se vorbeşte de cetăţenii români prejudiciaţi de regimurile politice din perioada 6 septembrie 1940 – 6 martie 1945.
Obiectivul de reglementare al acestei iniţiative se suprapune parţial cu cel al Legii nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, ceea ce conduce la crearea unui paralelism  de reglementare.  Aceasta contraveni dispoziţiilor art. 14 din Legea nr. 24/2000 privind normele de tehnică legislativă pentru elaborarea actelor normative.

Cea mai mare parte din măsurile reparatorii, care fac obiectul iniţiativei legislative sunt deja reglementate prin următoarele acte normative:

- Legea nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989;

- Legea fondului funciar nr. 18/1991, republicată;

- Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit Legii fondului funciar nr. 18/1991 şi ale Legii nr. 169/1997.

